5."Fallose kui aktiivse ja ühendava performatiivsuseagendi tagasitulek ja rehabiliteerimine; ühtaegu selle iha ja võimupretensioonide üle ironiseerimine või selle tagasivõtmine feminiinsuse hüvanguks. Meestegelased käituvad tühjalt ehk vaginaalselt; naistegelased käituvad falliliselt, s.o aktiivselt ja eesmärgipäraselt. Armastusel on lepitav või ühendav omadus." "Mee hinnas" käituvad mehed "tühjalt", annavad aktiivsust ära, ei soovi domineerida ega oma eluga midagi ette võtta. Näiteks keset metsa elav mees (Tanel Ingi) unistab rekkajuhi tööst ja jutustab sellest igatsevalt, kuid vaatajale on selge, et oma elu ta muutma ei hakka. Naistegelasi lavastuses küll pole, kuid mehed räägivad naistest kogu aeg. Üks remondimees (Meelis Rämmeld) ironiseerib halva armastusfilmi üle, kuid samas on selge tema isegi õilistav-sentimentaalne armastuse ihalus. Või oma elu kartulikasvatusele pühendanud mees (Aarne Soro), kes mängib oma naisega kartuli äraarvamise mängu: paned silmad kinni, hammustad kartulit ning arvad ära, mis sort see kuueteistkümnest põllu peal kasvavast eri sordist on. Mehest aimdub liigutav siirus, soov oma naist meelelahutusvaeses maakolkas lõbustada.